ADB ปล่อยกู้ร่วมกับ AIIB ครั้งแรก หนุนการสร้างถนนในปากีสถาน
ADB ปล่อยกู้ร่วมกับ AIIB ครั้งแรก หนุนการสร้างถนนในปากีสถาน
10 มิ.ย. 2559

ธนาคารเพื่อการพัฒนาแห่งเอเชีย (ADB) เปิดเผยว่า ADB ได้อนุมัติเงินกู้จำนวน 110 ล้านดอลลาร์ให้กับโครงการก่อสร้างถนนในปากีสถาน ซึ่งเป็นครั้งแรกที่ธนาคารจะปล่อยกู้ร่วมกับธนาคารเพื่อการลงทุนในโครงสร้างพื้นฐานแห่งเอเชีย (AIIB) ซึ่งมีจีนเป็นผู้นำ
ADB ระบุว่า ทาง AIIB จะจัดสรรเงินกู้หลังจากที่ได้รับอนุมัติจากบอร์ดบริหารของธนาคารภายในเดือนนี้
นายทาเคฮิโกะ นากาโอะ ประธาน ADB ระบุว่า การร่วมปล่อยกู้ในครั้งนี้นับก้าวประวัติศาสตร์สำหรับทั้ง ADB และ AIIB ซึ่งทำงานร่วมกันเพื่อตอบสนองความต้องการด้านโครงสร้างพื้นฐานของเอเชีย
ทั้งนี้ AIIB ถูกมองว่าเป็นคู่แข่งของธนาคารโลกที่นำโดยสหรัฐ และ ADB ที่นำโดยญี่ปุ่น โดยมีการตั้งข้อสงสัยว่าจีนอาจใช้ AIIB เพื่อผลประโยชน์ทางเศรษฐกิจและการเมืองของประเทศ